CELEX: 32017R0358
Language: hr
Date: 2017-02-28 00:00:00
Title: Provedbena uredba Komisije (EU) 2017/358 оd 28. veljače 2017. o potvrđivanju uvjeta za odobravanje aktivne tvari akrinatrin kako je utvrđeno Provedbenom uredbom (EU) br. 540/2011 (Tekst značajan za EGP. )

1.3.2017   
            
            
               HR
            
            
               Službeni list Europske unije
            
            
               L 54/6
            
         PROVEDBENA UREDBA KOMISIJE (EU) 2017/358
   оd 28. veljače 2017.
   o potvrđivanju uvjeta za odobravanje aktivne tvari akrinatrin kako je utvrđeno Provedbenom uredbom (EU) br. 540/2011
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2. točku (c),
   budući da:
   
               (1)
            
            
               Aktivna tvar akrinatrin odobrena je u skladu s Uredbom (EZ) br. 1107/2009 Provedbenom uredbom Komisije (EU) br. 974/2011 (2) i uvrštena u dio B Priloga Provedbenoj uredbi Komisije (EU) br. 540/2011 (3). U skladu s retkom 19. dijela B Priloga Provedbenoj uredbi (EU) br. 540/2011 akrinatrin je „dopušten za uporabu samo kao insekticid i akaricid u omjeru koji ne prelazi 22,5 g/ha po pojedinačnoj primjeni”.
            
         
               (2)
            
            
               Poduzeće Cheminova A/S, na čiji zahtjev je akrinatrin bio odobren, podnijelo je 8. svibnja 2012. zahtjev za izmjenu uvjeta za odobravanje aktivne tvari akrinatrin u cilju odobravanja njegove uporabe kao insekticida i akaricida bez ograničenja omjera. Tom su zahtjevu bile priložene informacije povezane sa zatraženim proširenjem uporabe. Zahtjev je podnesen Francuskoj, koja je Uredbom Komisije (EZ) br. 1490/2002 imenovana državom članicom izvjestiteljicom (4).
            
         
               (3)
            
            
               Francuska je ocijenila informacije koje je podnositelj dostavio i pripremila dopunu nacrtu izvješća o ocjeni. Tu je dopunu 5. studenoga 2012. dostavila Komisiji, pri čemu je primjerak poslala i Europskoj agenciji za sigurnost hrane (dalje u tekstu „Agencija”).
            
         
               (4)
            
            
               Agencija je dopunu proslijedila podnositelju i državama članicama te je učinila dostupnom javnosti, uz odobravanje roka od 60 dana za podnošenje pisanih primjedbi.
            
         
               (5)
            
            
               Uzimajući u obzir dopunu nacrtu izvješća o ocjeni Agencija je 21. studenoga 2013. (5) donijela zaključak o akrinatrinu u pogledu njegove neograničene uporabe kao insekticida i akaricida.
            
         
               (6)
            
            
               Agencija je svoj zaključak dostavila podnositelju, državama članicama i Komisiji te ga učinila dostupnim javnosti. Uzimajući u obzir dopunu nacrtu izvješća o ocjeni države članice izvjestiteljice i zaključak Agencije, Komisija je Stalnom odboru za bilje, životinje, hranu i hranu za životinje dostavila izvješće o pregledu i nacrt Uredbe.
            
         
               (7)
            
            
               Podnositelju zahtjeva omogućeno je podnošenje primjedbi na izvješće o pregledu za akrinatrin uključujući i dopunu nacrtu izvješća o ocjeni. Podnositelj zahtjeva podnio je primjedbe, koje su detaljno pregledane. Međutim, unatoč argumentima koje je iznio podnositelj zahtjeva, bojazni u pogledu tvari iz uvodne izjave 8. nisu se mogle ukloniti.
            
         
               (8)
            
            
               Na temelju izvješća o pregledu i drugih faktora koje treba uzeti u obzir u odnosu na sadržaj koji se razmatra, treba smatrati da se na temelju dodatnih informacija koje je dostavio podnositelj ne mogu eliminirati određene bojazni koje su dovele do ograničenja uporabe akrinatrina u omjeru koji ne prelazi 22,5 g/ha po pojedinačnoj primjeni. Konkretno, akrinatrin je vrlo toksičan za ribe i vodene beskralježnjake i da bi bio prihvatljiv na temelju trenutačno uobičajenih omjera već su potrebne opsežne mjere za smanjenje rizika. Podnositelj novim podacima koje je dostavio nije uspio dokazati da bi planirano znatno povećanje omjera i, kao posljedica toga, izloženosti, rezultirali prihvatljivim rizikom za predmetne vodene organizme. Naposljetku, na temelju potvrdnih informacija koje je podnositelj podnio, EFSA je zaključila da bi veći omjeri rezultirali visokim rizikom za člankonošce koji ne pripadaju ciljanoj skupini, čime se dodatno potvrđuje da se ti omjeri ne mogu povećati.
            
         
               (9)
            
            
               Dakle, nije dokazano da se može očekivati da sredstva za zaštitu bilja koja sadržavaju akrinatrin, ako se upotrebljavaju kao insekticidi ili akaricidi bez ograničenja omjera, općenito udovoljavaju zahtjevima utvrđenima člankom 4. stavkom 3. Uredbe (EZ) br. 1107/2009.
            
         
               (10)
            
            
               Uvjete za odobravanje aktivne tvari akrinatrin, kako su utvrđeni u retku 19. dijelu B Priloga Provedbenoj uredbi Komisije (EU) br. 540/2011, stoga bi trebalo potvrditi.
            
         
               (11)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Potvrda uvjeta za odobravanje
   Uvjeti za odobrenje aktivne tvari akrinatrin, kako su utvrđeni u točki 19. dijelu B Priloga Provedbenoj uredbi (EU) br. 540/2011, potvrđuju se.
   Članak 2.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 28. veljače 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 309, 24.11.2009., str. 1.
   
   
      (2)  Provedbena uredba Komisije (EU) br. 974/2011 od 29. rujna 2011. o odobravanju aktivne tvari akrinatrin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te izmjeni Priloga Provedbenoj uredbi Komisije (EU) br. 540/2011 i Direktive Komisije 2008/934/EZ (SL L 255, 1.10.2011., str. 1.).
   
      (3)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).
   
      (4)  Uredba Komisije (EZ) br. 1490/2002 od 14. kolovoza 2002. o utvrđivanju daljnjih detaljnih pravila za provedbu treće faze programa rada iz članka 8. stavka 2. Direktive Vijeća 91/414/EEZ i izmjeni Uredbe (EZ) br. 451/2000 (SL L 224, 21.8.2002., str. 23.).
   
      (5)  Zaključak o stručnom pregledu procjene rizika od pesticida koji sadržavaju aktivnu tvar akrinatrin. EFSA Journal 2013.; 11(12):3469. Dostupno na internetu: www.efsa.europa.eu/efsajournal.htm.